За други значења на поимот, погл. Мала Река.

**Мала Река** — река во Поречието во западна Македонија, лева и најголема притока на Треска, која а прима спротиводно на 57,9 км од својот влив.

Извира на северните падини на Добра Вода над с. Волче, на надморска височина од 1.210 м (каде е наречена **Волчица**), а се влева на 465 м во близина на селото Калуѓерец. Вкупната должина од изворот до вливот и изнесува 28,5 км, минималната должина 20,1 км, а коефициентот на развиеност е 1,42. Вкупниот пад помеѓу изворот и вливот изнесува 745 м, а просечниот е мал, и изнесува 26,1‰.

Вкупната должина на водоразделната линија на Мала Река изнесува 71 км а сливот и зафаќа 188,96 км2 или 9,1 % од вкупната површина на сливот на реката.

Течение
-------

Извирајќи од Добра Вода под името Волчица, реката тече во источен правец, минувајќи северно од селото Волче и од лево го прима потокот Долни Лубоен, а потоа и Загреоски Дол од десно, па минува на извесно растојание под селото Заград и од лево ја прима Гребовска Река пред да стаса до с. Растеш, каде течението свртува кон север. Веднаш по Растеш, од левата страна ја прима Битовска Река, и тука почнува да се нарекува *Мала Река*. Од левата страна ѝ се придружува потокот Думин Дол, а малку понатаму, кај с. Косово — Ботушка Река и Негов Дол од десно. Мала Река продолжува на север и недалеку од с. Звечан, од десна страна, го прима Липов Дол, а понатаму од лево и Јамечки Дол.

Навлегувајќи во Самоков од десно заеднички се влеват Бенческа и Ковачка Река, а кај возвишението Кале и месноста Долно Лупште, од истата страна ѝ се приклучува потокот Градски Дол. По Долно Зркле, реката зема источен правец и навлегува во пошироката долина Јанево, каде реката минува низ с. Ковче, одминувајќи ја фабриката „Сувенир" и примајќи го од десно прво потокот Млачје, а потоа и Иначка Река.

Во понатамошниот дел, Мала Река има неколку остри свиоци, и под падинскиот предел Осојница (под с. Могилец) од десно ги прима потоците Пеколник и Смеда. Тука течението добива североисточен правец и поминува крај Могилечкиот манастир, по што од лева страна го прима потокот Трбулјак; тука Мала Река скршнува на запад и, под селото Калуѓерица во месноста Ајроица се влева во Треска како нејзина лева притока.

### Археолошки наоѓалишта по течението

* Долно Падиште — некропола од доцноантичко време кај с. Косово
* Ограда — населба од доцноантичко време кај с. Зркле
* Грамадиште — населба и некропола од римско време кај с. Ковче

Особености на долината
----------------------

Долината во горниот дел е всечена во кристалести шкрилци каде на 3-4 км од вливот прави лак и се пробива низ доломитска зона. Последниот дел на долината е епигенетски и претставува наследена заливска долина, со што може да се објасни и нејзиниот спротивен правец на течење во однос на реката Треска.

Галерија
--------

* Реката кај ЗрклеРеката кај Зркле
* Реката кај патот за Долно БотушјеРеката кај патот за Долно Ботушје
* Мала Река пред вливотМала Река пред вливот
* Реката кај ЗрклеРеката кај Зркле

Поврзано
--------

* Вршјак
* Добра Вода
* Могилечки манастир

Наводи
------

1. ↑  Група автори (2016). *Студија за геодиверзитетот и геонаследството на Република Македонија и другите компоненти на природата* (PDF). Скопје: Министерство за животна средина и просторно планирање. стр. 260. ISBN 978-9989-110-90-0.
2. 1 2 3  Димитровска, Олгица (2013). „Основни хидрографски одлики на притоките на реката Треска" (PDF). *Географски разгледи*. Скопје: Македонско географско друштво. **2012** (46): 37–49. ISSN 1409-908X.

Надворешни врски
----------------

* Мала Река на Ризницата ?

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * п
* р
* у
Поважни притоки на реката Треска |
| --- |
|  |
| Леви | 
* Девичка
* Зајаска
* Мала
* Рабетинска
* Слатинска
* Студенчица
* Сува
* Тополнечка

 |
|  |
| Десни | 
* Белешница
* Беличка
* Крапска1
* Модришка
* Оча
* Пеколник
* Сланска
* Црешневска

 |
|  |
| 1 понорница |

 |

Координати: 41°40′06″N 21°15′02″E﻿ / ﻿41.66833° СГШ; 21.25056° ИГД﻿ / 41.66833; 21.25056